Os centros singulares da Uvigo convidan aos cidadáns a descubrir a ciencia "Made in Galicia" - Metropolitano\nOs centros singulares da Uvigo convidan aos cidadáns a descubrir a ciencia "Made in Galicia"\nO centro de investigación en Tecnoloxías de Telecomunicación da Universidade de Vigo, atlanTTic, abrirá de novo as súas portas ao público este venres 15 de novembro nunha xornada na que se desenvolverán unha vintena de actividades para todos os públicos e que contará con visitas guiadas a espazos destacados dentro das súas instalacións. Esta xornada celébrase ao abeiro do programa de actividades de divulgación científica e tecnolóxica Ciencia Singular, que chega á súa segunda edición co obxectivo de dar a coñecer á sociedade o traballo desenvolvido nos catro centros singulares de investigación da universidade viguesa: atlanTTic, o Centro de Investigación Mariña (CIM), o Centro de Investigaciones Biomédicas (CINBIO) e o Centro de Investigación Tecnolóxico Industrial (Cintecx).\nTodas as actividades serán gratuítas e para toda a familia e desenvolveranse entre as 16.00 e as 19.00 horas nas instalacións de atlanTTic na Escola de Enxeñería de Telecomunicacións no campus universitario de Vigo.\nTodas as persoas participantes poderán asistir a un, a varios ou a todos os talleres, deseñados en forma de demostracións prácticas e pedagóxicas para dar a coñecer as tecnoloxías da telecomunicación. Deste xeito, ao longo da tarde desenvolveranse os seguintes obradoiros:\nLightboard. Nesta actividade amosarase unha lousa de cristal luminosa para proporcionar unha formación máis transparente.\nFabricación de placas de circuíto impreso (PCBs). Amosaranse os distintos pasos necesarios para a fabricación destes circuítos, desde o deseño e a fabricación da placa ata o resultado final con todos os compoñentes xa soldados.\nComunicacións ópticas (I) e (II). Nesta actividadw tratarase de comprender de forma didáctica os mecanismos fundamentais da luz, con experimentos prácticos realizados sobre auga, dulces ou M&Ms ou coa transmisión de información a grandes distancias a través dun láser.\nSe o vexo non o creo. Con este taller demostrarase o funcionamento das ferramentas de análise forense de contidos multimedia, detectando manipulacións en fotos e vídeos imperceptibles para o ser humano.\nAínda que non é imprescindible realizar inscrición previa, todas as persoas interesadas en asistir poden rexistrarse na web e axudar así á organización a ter unha estimación de participación.


HIJOS DE PAN DE SORALUCE S.L\nHIJOS DE PAN DE SORALUCE, S.A.\nPolígono Pocomaco, 40-41\n2) Dirección da instalación\nTransporte de mercadorías perigosas (clase 3), transporte de produtos lixeiros (gasolinas e gasóleos). Mantemento, lavado e reparación de frota de vehículos.\nCNAE: 49.41 Transporte mercadorías por estrada\n45.20 Mantemento e reparación vehículos a motor RDPH: Clase 1, Grupo 0, Sector Servizos\n4) Tipoloxía de augas residuais\nProcedente do lavado de vehículos\nAseos e vestiarios\n6) Punto de conexión á Rede de sumidoiros Municipal (UTM ETRS89 ZONA 29)\nAs augas procedentes da zona de lavado de camións, canalízanse cara a unha arqueta de augas residuais de 50 x 50 cm., desta pasa a vertedura a un separador gravimétrico e de aquí á Rede de sumidoiros Municipal de saneamento do Polígono.\nPunto de vertedura e control:\n7) Auga consumida Rede Municipal\nAno 2013: 2.811 m3/ano\n8) Vertedura total,\nSumando a vertedura por consumo e por escorrentías e aplicando coeficientes reductores: Ano 2013:2.165 m3/ano = 8,69 m3/día\n8) Valores límite de emisión e parámetros a controlar\n400 mg SO4/l\n1.000 mg SO4/l\n6 mg/ MBAS/l\n1 mg Zn/l\n2 mg Zn/l\n9) Resultados analíticos\nRelación DBO5 /DQO\nSólidos en totais en suspensión\n10) Horario de Vertedura\nXornada de luns a venres.\n11) Prazo para adaptarse aos límites de vertedura\n13) Programa de control de Verteduras\nAs recollidas de mostras e as análises deberán de realizarse por laboratorio homologado.\nCada dous meses realizarase unha analítica dos elementos de vertedura, despois do separador de hidrocarburos, reflectidos no apartado 8) desta Autorización.\nCada ano deberán de entregar ao Concello copia das analíticas bimestrais tomadas anteriormente.\nCada ano deberán de entregarse os rexistros do Xestor do separador de hidrocarburos, coas súas cantidades correspondentes, así como os partes de control do persoal propio, tomado cada dous meses.\nCada ano comunicaranse os consumos de auga da Rede Pública.\n14) Prazo e validez do permiso de Vertedura\nOito anos desde a Notificación da concesión da Autorización de Vertedura, agás os condicionantes do Artigo 15.5 da citada Ordenanza Municipal.\n15) Actuacións e medidas que deben de ser postas en caso de emerxencia\nPara o resto de actuacións, remitímonos ao cumprimento do seu plan de Autoprotección de emerxencia e evacuación, na parte referida a verteduras accidentais, que forma parte da documentación técnica entregada e que obran neste expediente.


1.274 familias beneficiáronse en 2018 do programa “ChegOU” de apoio á natalidade, que promove a Deputación de Ourense – 21 Noticias\nO presidente da Deputación de Ourense, Manuel Baltar, e o delegado territorial de Abanca en Ourense, Rubén Saavedra, asinaron hoxe no Pazo Provincial o convenio de colaboración entre ámbalas dúas entidades para desenvolver en 2019 o programa “ChegOU” de apoio á natalidade, un acordo que permite xestionar mediante unha tarxeta prepago a axuda económica que outorga a Deputación de Ourense -300 euros por bebé-, destinada á adquisición en farmacias e parafarmacias de produtos hixiénicos, alimentarios e/ou de saúde, relacionados co primeiro ano de vida do bebé. Para 2019 concedéronse un total de 1.274 axudas (dun total de 1.314 presentadas), ascendendo o importe das mesmas a 339.300 euros.\nDeputación de Ourense e Abanca desenvolven esta acción social “poñendo a disposición dos pais e nais ourensáns que amplíen as súas familias unha iniciativa de apoio á natalidade, liña estratéxica do goberno provincial, que realizamos coa máxima capacidade técnica, innovadora e de xestión para axilizar a tramitación”, explica Manuel Baltar.\nComo mellora na xestión, consciente das complicacións das primeiras semanas de maternidade/paternidade, introduciuse a opción “Anticipa”, que posibilita as futuras persoas beneficiarias, con carácter previo ao parto, a presentación dunha presolicitude dixital que inclúe os datos necesarios para que a administración comprobe anticipadamente os requisitos que darán dereito á axuda. Así, no momento do nacemento, só é preciso pulsar nos datos de nacemento e facer a presentación exprés da solicitude, sen necesidade de cubrir ningún outro dato nin aportar documentos. Ata o momento rexistráronse un total de 298 presolicitudes presentadas coa opción “Anticipa”.\n29/01/2019Manuel Baltar participa na reunión da xunta de goberno da FEMP, que analiza as emendas aos Presupostos Xerais do Estado para 2019


A Xunta convoca aos medios pero non ao Concello á entrega dunha casa protexida en Barreiros, con centos de pisos baleiros - Praza Pública\nA conselleira Ángeles Vázquez, no centro, na entrega da vivenda co ex-alcalde de Barreiros, Alfonso Fuente, á esquerda CC-BY-SA Xunta de Galicia\nUnha semana despois de que, co adianto electoral, entrase en vigor a prohibición de actos propagandísticos, a Xunta convocou este martes aos medios de comunicación para a entrega en Barreiros, por parte da propia conselleira de Medio Ambiente e Vivenda, Ángeles Vázquez, das “chaves dunha vivenda de protección pública" a unha familia que perdeu a súa nun incendio en Foz a finais do pasado ano. Fíxoo nun concello de pouco máis de 3.000 habitantes no que hai máis de 600 pisos baleiros despois de que o anterior goberno local do PP dese licenzas ilegais para milleiros de segundas residencias que non obrigaban aos promotores a ceder espazos de uso público.\nO responsable daquel executivo local, o ex-rexedor Alfonso Fuente, asistiu tamén ao acto deste martes e a propia Xunta dedicoulle un lugar destacado nas fotos oficiais. Pola contra, o actual goberno local, encabezado polo BNG desde as municipais de maio do pasado ano, denunciou que non foi invitado, segundo denunciou posteriormente lembrando que na vila existen diversos problemas ambientais que o Concello vén reclamando negociar coa conselleira, "como a problemática das depuradoras de San Miguel e Reinante e os problemas ambientais que xeran na praia de Arealonga".\nUn problema, o da falta de depuradoras, que se agravou cando o anterior alcalde de Barreiros quería facer da vila o “Sanxenxo do norte” cunha estratexia que pasaba por facilitar a construción de segundas residencias. Aquel goberno local do PP outorgou licenza para milleiros de vivendas esparexidas por todo o termo municipal como se fosen levantadas en solo urbano, onde os promotores non teñen que realizar cesións de espazos para usos públicos, vivendas protexidas ou acometer obras de urbanización.\nA xustiza absolveu o anterior alcalde do PP de prevaricación pero estableceu que as licenzas que outorgara eran ilegais e aqueles terreos non eran solo urbano, onde non son necesarias as cesións\nPorén, numerosas sentenzas veñen establecendo que aqueles espazos non eran solo urbano e que carecían de todo tipo de servizos como abastecemento, saneamento ou electricidade, polo que aquela licenzas eran ilegais. A xustiza estableceu que o rexedor non prevaricou ao conceder aquelas licenzas, pero ao tempo constatou a súa ilegalidade, o que fai que a Xunta non teña que indemnizar aos seus promotores por decidir, durante o bipartito, paralizarlles as obras.\nMalia aquela paralización e a evidencia de que o concello carecía de infraestruturas de servizos suficientes para acoller tanta nova construción, que neste tempo veñen sendo realizadas con cartos públicos en vez de acometidas polos promotores, unha década despois o alcalde aínda teimaba, en 2017, en aumentar o parque de vivendas noutras 2.000, segundo o recollido no plan de urbanismo que tramitaba daquela e que foi criticado pola Xunta. A mesma consellería que agora publicita a entrega de chaves dunha vivenda protexida reflectía que en Barreiros, con apenas 3.000 habitantes, existían xa 4.376 vivendas, das que 2.846 se correspondían con segundas residencias e 687 estaban oficialmente baleiras.\nO anterior alcalde de Barreiros, Alfonso Fuente, coa delegada da Xunta nunhas obras de urbanización sufragadas con fondos públicos CC-BY-SA Xunta de Galicia\nA Xunta vén publicitando subvencións públicas a novos establecementos turísticos en Barreiros malia considerar que xa hai alí demasiadas construcións\nNon é a primeira vez que o Goberno galego publicita actos seus en Barreiros relacionados coa situación da vivenda nese concello. En marzo de 2018 salientou que o Instituto Galego de Promoción Económica (Igape), con fondos europeos destinados a “actividades non agrícolas en zonas rurais”, entregara 65.000 euros para a construción de cinco “bungalós turísticos para alugueiro” orzamentados en 166.000 euros, unhas novas construcións que se levantaban nun concello que ao tempo a propia Xunta consideraba xa saturado. E hai un mes o Goberno galego volvía publicitar outra subvención, de 200.000 euros, para un aloxamento turístico.


DestinoOz: Coas nosas mans\nChega o Samaín (nos países anglosaxóns, léase, Norteamérica, Halloween) e as nosas vidas seguen adiante día tras día. Sempre buscando e atopando case sempre o tempo para traballar e poder avanzar.\nNestas últimas semanas fixemos cousiñas como o noso "bodegón" de outono-Samaín, papi e mami fixeron as cabazas de Samaín para o cole (non vou enganar, a colaboración infantil era difícil e escasa, sobre todo porque nin Sabela nin eu estabamos moi aló de saúde) e retomamos os nosos experimentos táctiles.\nAqui vos deixo unhas fotos do noso experimento de pintar e tocar con cabazas, follas, castañas, etc... Eu creo que é unha idea estupenda para estimular e traballar motricidade, pero nin Sabela nin o seu irmán estiveron moi dacordo.\nA segunda foto é da nosa paisaxe tactil con arroz e elementos varios, unha especie de busca do tesouro na que @s peques van experimentando coas texturas. Nesta actividade tiven máis éxito, aínda que moooooooi breve. Así que haberá que volver a intentalo!\nSobre experimentación variada, hai algo que, aínda que poida resultar unha obviedade, non sempre nos lembramos de levar á práctica, tal e como me lembrou a terapeuta de Sabela, Pilar, esta semana, é NECESARIO que integremos aos peques na nosa rutina e labor diario. Que quero dicir con isto? Que se vas cociñar, vexan un anaco como o fas, lles deixes que toquen os macarróns, as lentellas, o arroz ou o que sexa e colaboren en tarefas adaptadas a eles e ás súas posibilidades.\nSabela xa nos axuda a clasificar os calcetíns (consello tamén procedente da grande Anabel Cornago), a facer a cama, a coller os utensilios de comida... pouco a pouco.\nNon quero rematar o post de hoxe (e destas semanas ;D) sen lembrarlle a quen estea abaixo que acabas subindo. Aínda que ás veces nos frustremos e probemos e volvamos probar cousas que non funcionan, algo acaba funcionando, a peza acaba por encaixar e a roda vai xirando día a día.\nAh, case esquecía a foto das nosas cabazas sanitaria e mecánica :D\nPublicado por Sonia Hermida en 4:19\nEtiquetas: discriminación visual, estimulación, motricidade, xogo\nPropósito de enmenda


MISIÓN DART | vgomez\npor vgomez el 24/11/2021 12:08, en OUTRAS COUSAS\nIlustración da nave espacial DART da NASA e o LICIACube da Axencia Espacial Italiana (ASI) antes do impacto no sistema binario Dídymos. NASA/JOHNS HOPKINS, APL/STEVE GR 22/11/2021NASA/JOHNS HOPKINS, APL/STEVE GRIBBEN (Europa Press)\nAlgún día caerá na Terra un meteorito de gran tamaño, capaz de provocar unha catástrofe planetaria. É unha certeza. O que non sabemos é cando. DART (Double Asteroid Redirection Test ou Dobre Proba de Redirección de Asteroides) é a misión liderada pola NASA para probar as posibilidades de alterar a traxectoria destes corpos celestes como defensa planetaria. Hoxe, 24 de novembro, ás 7.21 da mañá, hora peninsular española, un foguete Falcon 9 de Space X partiu desde a Base de Vandenberg (California). A nave que levará a cabo esta misión histórica, bautizada co mesmo nome da misión, chegou o pasado mes de outubro a Vandenberg antes de ser lanzada para ensaiar un método de desviación de asteroides chamado “impacto cinético”.\nHai máis de 66 millóns de anos o impacto en Chicxulub cambiou o curso da evolución ao provocar a extinción dos grandes réptiles. Varios observatorios automáticos rastrexan o ceo cada noite, en busca de visitantes que poidan constituír un perigo similar con suficiente antelación. Porque o segredo dunha boa defensa consiste nunha detección precoz, cando aínda haxa tempo de adoptar algunha medida.\nAté agora descubríronse uns 20.000 asteroides cuxa órbita pode achegalos ao noso planeta. A NASA considera perigoso calquera que supere os 140 metros de diámetro e poida aproximarse a menos de dez millóns de quilómetros, quizá uns 5.000 en total. Aínda que de momento non hai perigo para os próximos 50 anos, a caída dunha mole dese tamaño podería ocasionar graves danos de producirse sobre zonas habitadas. O recente caso do meteorito do Chelyabinsk, aínda sen causar vítimas mortais (pero si centos de feridos pola onda de choque e fragmentos de cristal), é un exemplo do poder destrutor das rocas que caen do ceo.\n*A forma e o aspecto do asteroide aínda non se coñecen polo seu tamaño reducido e estar a 11 millóns de quilómetros da Terra / NASA/Nacho catalán/elpais.com\nDART estrelarase contra Dimorfo, un asteroide de 163 metros de diámetro que é, á súa vez, a lúa doutro asteroide, Dídymos, de 780 metros. Dídymos é tamén o nome do sistema binario, descuberto en 1996 desde os telescopios do deserto de Sonora, en Arizona. Completa unha órbita ao redor do Sol cada 770 días, e non é un perigo real para a Terra, senón só o primeiro candidato escollido para probar e afinar a técnica. Que non é pouco.\nA colisión só cambiará a velocidade á que Dimorfo xira ao redor do corpo principal nunha fracción de 1%, prevé a NASA. Pero bastará para alterar o período orbital en varios minutos, suficiente para que poida observarse desde os telescopios e radares terrestres. O obxectivo será medir, por primeira vez e en circunstancias reais, a efectividade do método de deflexión (ou cambio de dirección), o mesmo que algún día poderiamos necesitar para desviar unha posible ameaza en camiño cara á Terra.\nA colisión intencional de DART será posible grazas á cámara que vai a bordo da nave, chamada DRACO, e que usa un complexo sistema de navegación autónoma. Ao contrario que os instrumentos tradicionais, que envían os datos en cru á Terra, a cámara procesará as imaxes de forma autónoma, usando o instrumental da propia nave. Todo co único fin de destruírse a si mesma e arroxar con iso luz sobre o método de deflexión.\nO pequeno satélite LICIACube, desenvolvido pola Axencia Espacial Italiana, que se separará 10 días antes da colisión da nave principal, xunto á que viaxa, para enviar datos e imaxes á Terra do impacto e a pluma de exección que xere. Antes, axiña que como o dúo de satélites comece a avistarse, esta sorte de 'selfie sat', como xa o chaman algúns científicos, axudará á cámara de DART a enviar as súas primeiras imaxes de Dídymos e Dimorfo. Será, si todo vai segundo o planeado, a partir do ano que vén.\nFONTE: Rafael Clemente/elpais.com e Ángel Díaz/elmundo.es


AQUAM LATAM: A CONSTRUCIÓN DA IGREXA\n17 de xullo de 2007\nA CONSTRUCIÓN DA IGREXA\nFidel Torreiro envioume estas fotos do ano 1962 ou 1963, de cando se estaban rematando as obras da igrexa actual, a que substituiría á Capela das Virtudes como lugar de culto en Agolada.\nDirixía os traballos o crego que había naquela época, D. Luís Rodríguez Vázquez. Pero a min gustaríame destacar a colaboración veciñal nos distintos traballos cun grande sentido de colectividade, participando cadaquén no que sabía ou podía facer. Eu lembro ao señor Castor co seu carro e o seu cabalo branco carretando auga nos bidóns do leite, para facer o morteiro. Igualmente lembro o asombro que nos causou ver colocar a Vicente Torreiro, pai de Fidel, a cruz de ferro na cima do campanario (foto superior). Na foto de abaixo están Vicente Torreiro e Antonio do Cureixas colocando ladrillo na ábsida interior da igrexa, en andamios de madeira.\nA igrexa carece de valor artístico, pero ten a nobreza da pedra nos muros e a suor da xente de Agolada en cada recanto. Iso é o máis importante.\nPublicado por busto.agolada ás 12:12\ntorredebabel 23:36:00 CET do 17 de xullo de 2007\nGustanme especialmente as fotos vellas, esas que levan o tempo cara atrás, cando non estaban esas cousas que naturalizamos nos sitios. Fermoso texto.\nmarcos lópez 23:45:00 CET do 17 de xullo de 2007\nNoraboa polo blog sentimental que tes aberto a todos nós.\nGustaríame facerche unha pregunta.\nDesde hai uns meses veño seguíndolle a pista os petos de ánimas de Pontevedra, e non teño ningún en Agolada.\nPoderías confirmarme que non hai ningún ou a perda dos que houbera.\nO meu correo é marcolope@yahoo.es\nAnónimo 10:15:00 CET do 18 de xullo de 2007\nEntre as moitas virtudes deste blog ten algunha que outra inesperada: por exemplo a de permitir o reencontro de dous agoladenses na capital búlgara. Grazas. X. V.\nbusto.agolada 19:07:00 CET do 18 de xullo de 2007\nOla meus amigos:Estes días oblog anda de descanso en praias de Miño (A Coruña). Espero que saibades disculpar a espera.\nAlédame o reencontro deses dous agoladenses amigos que nos ollan desde Sofía. Dobré?\nRespecto dospetos de ánimas,só teño noticia dun que había no lugar de Marcelín, na parroquia deMerlín. Estaba á beira do cruceiro de Marcelín. Tiña unhahuchapara os cartos e o que se recadaba nel ía para sufragar as festas en honra á Santa Cruz, que tiña alí á beira unha ermida.\nSaúdos a todos een particular aos que deixastes os comentarios.\nmarcos lópez 23:53:00 CET do 18 de xullo de 2007\nE que foi dese peto?\nLogo das vacacións poderías adicarlle un post?\nA ver se teño sorte e tes un algo de tempo para este asunto.


CIG BBVA: Na Galiza emprego, salarios e pensións dignas\nNa Galiza emprego, salarios e pensións dignas\nCamiñamos cara ao 1º de Maio, Día Internacional da Clase Traballadora, coa necesidade de tomar as rúas para esixir un cambio real e profundo nas políticas executadas coa escusa da crise, porque segue a medrar a precariedade e a pobreza laboral e continúa a perda de poder adquisitivo da clase traballadora galega.\nO Goberno español do PSOE demostrou que non tivo intención real de cambiar as políticas impostas polo PP, mantén basicamente o modelo económico e de relacións laborais nacido das reformas laborais aprobadas no 2010 e no 2013, e que ten significado un verdadeiro «golpe de Estado» aos dereitos laborais, sociais, da negociación colectiva, das liberdades públicas e do sistema público de pensións.\nDiscurso fraudulento do PP\nNesta situación, o presidente da Xunta de Galiza, disfrazado nun discurso fraudulentamente crítico contra o Goberno de Madrid, está a demostrar, coas súas accións, que non ten vontade de facer nada para evitar o dano que están a provocar as políticas neoliberais nin para frear a grave emerxencia nacional e social que atravesamos en Galiza.\nMáis ben ao contrario, é un Goberno pasivo, cando non protagonista, na aprobación de duras políticas en favor das multinacionais e dos fondos de inversión, ben sexa promovendo privatizacións e recortes nos servizos públicos ou ben facilitando o expolio dos nosos recursos enerxéticos e naturais en favor do emprego e da industria doutros territorios, mentres en Galiza a perda de emprego e a constante emigración, especialmente da nosa mocidade, están á orde do día.\nUn Goberno do PP que renega de actuar en defensa do pobo galego, que non ten vontade algunha para tomar iniciativas a favor da creación de emprego digno na nosa terra, do desenvolvemento económico, industrial e social de Galiza. Son tempos de acción e mobilización!!!\nTemos a responsabilidade de tomar iniciativas, como as das moitas loitas que estamos a vivir; a do pasado 8 de Marzo; as do sector das ambulancias e da sanidade pública; a do persoal de Alcoa, Ferroatlántica ou Poligal; e na defensa dunhas pensións públicas dignas.\nEste 1º de Maio afrontámolo nun momento de incerteza política, no que as próximas convocatorias electorais son unha oportunidade para cambiar esta realidade, pero as posibilidades de avanzar en dereitos laborais e sociais van depender de que creamos nas nosas propias capacidades colectivas como clase traballadora e como pobo galego.\nDe igual maneira que os e as traballadores e traballadoras apostamos maioritariamente polo sindicalismo nacionalista e de clase, nestas eleccións políticas non podemos ter medo, nen caer nos enganos de que as solucións chegarán por concesión dun poder político que está ao servizo do capital ou dunhas forzas políticas españolas, incluídas as de esquerda, que nas súas prácticas diarias vemos como aproban leis que rouban e saquean á maioría do pobo galego, facilitando a concentración da riqueza en mans duns poucos e en territorios lonxe de Galiza.\nTemos que ser conscientes de que as saídas para o noso futuro pasan por apostar por forzas políticas propias, autenticamente galegas, nacionalistas e de esquerdas, de teoría e de acción, que defendan os nosos intereses como clase traballadora galega, sen complexos de ningún tipo e sen submisións a Madrid.\nDende a CIG temos claro que está moito en xogo!!! A recuperación dos dereitos para poder avanzar virá da capacidade de nos organizar e mobilizar socialmente, de intensificar a loita obreira e popular, porque é dende onde debemos seguir dando resposta para forzar os cambios necesarios para conquistar políticas alternativas coas que en Galiza teñamos emprego, salarios e pensións dignas.\nEstas a ler... "Na Galiza emprego, salarios e pensións dignas".\nEtiquetas: 1-maio , dereitos , día-internacional , Galiza , perda poder adquisitivo , PP , PSOE , traballo , Xunta-de-Galicia\nPublicado o 29 de abril de 2019


Inicio > Sistema de Información sobre Ciencia, Tecnoloxía e Innovación (SICTI)\nO Sistema de Información sobre Ciencia, Tecnoloxía e Innovación (SICTI) forma parte dos instrumentos de goberno do Sistema Español de Ciencia, Tecnoloxía e Innovación (SECTI).\nO SICTI créase na lei 14/2011, do 1 de xuño, da Ciencia, a Tecnoloxía e a Innovación baixo a dependencia do Ministerio de Ciencia e Innovación como instrumento de captación de datos e análise para a elaboración e seguimento da Estratexia Española de Ciencia, Tecnoloxía e Innovación (EECTI), e dos seus plans de desenvolvemento.\nPonse a disposición unha ferramenta de consulta, a Rede Española de Centros de I+D+I (RECIDI), que incorpora institucións, centros e infraestruturas españolas onde se realizan as actividades de I+D+I.\nDatos globais do sistema\nNeste apartado preséntanse os principais datos de contexto global do SECTI. Inclúense datos de Gasto en I+D e de Recursos Humanos. Toda a información recollida neste apartado procede da Estatística sobre actividades de I+D do INE e o seu obxectivo é contextualizar a información que se presenta no resto das epígrafes deste apartado dando unha visión xeral do SECTI.\nOrzamento de gastos en I+D+I\nNeste apartado está dispoñible a información referida aos créditos orzamentarios destinados a I+D+I polas diferentes administracións públicas. Preséntanse os créditos iniciais e a execución orzamentaria da Administración Xeral do Estado (AXE), desagregando por Ministerio e organismo, así como das Comunidades Autónomas (CCAA), tanto da política de gasto 46 como doutros programas de gasto con partidas destinadas a I+D+I.\nOrzamento de gastos I+D+I (AXE + CC.AA)\nOrzamentos I+D+I por ministerios (AXE)\nPolítica de Gasto 46 (AXE)\nActuacións públicas en I+D+I\nO SICTI proporciona información das actuacións públicas en I+D+I que se levan a cabo dende as diferentes administracións e organismos públicos, tanto da AXE coma das CCAA, intentando responder a preguntas como: Que tipo de actividade de I+D+I se financia? Como se financia? Que orzamento previsto ten asignado cada actuación? Cal é o procedemento de concesión? A quen se dirixen as axudas?\nA quen se financia\nAxudas públicas a IDI\nNeste apartado o SICTI facilita información detallada sobre as axudas públicas concedidas no ámbito de I+D+I, tanto dende a AXE coma dende as CCAA: cantas axudas se concederon nun ano concreto? quen son os beneficiarios?,onde se realizan as actividades de I+D+I? a canto ascende o financiamento da axuda? baixo que modalidade de concesión se outorgou a axuda? cal é o obxecto da axuda? etc.\nCanto se financia\nO Plan Estatal de Investigación Científica, Técnica e de Innovación (PEICTI) recolle todas as actuacións no ámbito de I+D+I que se poñen en marcha dende os principais axentes financiadores dependentes do Ministerio de Ciencia e Innovación (AEI, CDTI, ISCIII) así como do resto de departamentos ministeriais e organismos adscritos. Aquí pódese consultar información relevante respecto á distribución territorial das axudas, o tipo de beneficiarios en cada territorio, o número de axudas e o importe global de cada rexión, etc. A fonte de información é o SICTI.\nRetorno total AXE\nIndicadores de Transferencia de Coñecemento e Innovación\nPreséntanse os primeiros resultados da Estatística de Indicadores de Transferencia de Coñecemento e Innovación (TCI) elaborada polo Ministerio. Os datos están referidos a universidades, organismos públicos de investigación estatais e das comunidades autónomas e centros tecnolóxicos rexistrados. A información disponse en diferentes apartados atendendo ao seu contido: a) protección de resultados; b) acordos de explotación; c) contratos; d) colaboración e e) spin-off. Os informes son navegables e dispoñen de diferentes posibilidades de selección. Pola complexidade da información contida cómpre consultar previamente a recensión metodolóxica.


Pepe Piña guía á TVG pola historia de Laxe - Laxe - Que pasa na costa\nCultura musica tvg\nPepe Piña con Luis Zahera\nEste sábado ás 19:00h, un novo programa a TVG, da man de Luís Zahera. O mítico actor galego fai de home de correos, visitando diferentes vilas de Galicia da man dun guía local. E "Sen código postal" quixo estrear a temporada en Laxe, e xunto con Pepe Piña.\nO música local, prestixioso compositor da movida dos 80 (formou Semen Up con Alberto Comesaña, por exemplo), axudará a Zahera a descubrir aos a historia de Laxe a través das súas propias experiencias, da súa vida e cancións.\nSeguro que nos deixa algún tema dos seus últimos traballos en solitario, reencarnados nos proxectos discográficos “Con el paso cambiado” (2015) e “Caminos de tierra” (2019), onde atopamos un Pepe Piña máis maduro e comprometido cos problemas coetáneos, máis poético e, como non, máis implicado en temas do amor e desamor.


Intelixencia para defender a alegria\nCreado o Venres, 29 Setembro 2017 01:56\nINTELIXENCIA PARA DEFENDER A ALEGRIA. Levábamos tanto tempo anunciando, as veces coa incredulidade da maioría, que estabamos diante dun episodio de cambio constituínte, que cando este entrou na súa fase máis disrruptiva é normal que se instale unha certa sensación de vertixe.\nBen é certo que existe unha bipolarización social non desexable, ben é certo que se ten asentado no debate político unha dinámica perversa de confrontación innecesaria, ben é certo que a capacidade de análise non é a que cabía esperar. En todo caso as dúas primeiras características soamente son explicables na lóxica da fase da contenda na que estamos e as limitacións analíticas teñen que ver coa dinámica de superficialidade e dogmatismo xa habitual na esquerda.\nCando en xaneiro de 2012 saltaba polos aires o contenedor que durante dúas décadas viñera acubillando á esquerda galega, algúns dixemos que estábamos diante dunha crise non só metodolóxica senón, fundamentalmente, epistemolóxica e ontolóxica.\nUns meses antes, o 15M anunciara o inicio simbólico dun proceso constituínte no Estado e sinalara que as vellas estruturas e os vellos paradigmas sobre os que se sustentara a política estaban en cuestión. Daquela a min gustábame repetir que ‘a unidade sen renovación era pura melancolía’.\nA finais de 2015, tras as eleccións xerais de decembro onde irromperon, como nunca o fixeran, as forzas do cambio sobre un primeiro e exitoso modelo de transversalidade política e nacional, non houbo a capacidade para interpretar a importancia política que a saída de Rajoy da Moncloa tiña para o episodio de cambio que estábamos a vivir. A permanencia no PP no goberno precipitou unhas novas eleccións e diante do discurso voluntarista da unidade, algúns advertimos, unha vez máis, que a capacidade de ofrecer unha alternativa hexemónica desde a centralidade tiña moita máis importancia que calquera suma. O resultado é coñecido.\nAgora, cando xa estamos inmersos no momento máis álxido da contenda política dentro do episodio constituinte que nos tocou vivir non deberiamos apostar todas as papeletas da solución de todos os males ao talismán das unidades ideolóxicas ou identitarias.\nNon serei eu quen lle quite ni un ápice de importancia ao factor unitario –sobre todo á máis que necesaria cooperación cidadá-, pero con seguridade as forzas do cambio sairemos con maior ou menor éxito deste período en tanto en canto sexamos capaces de acertar na análise, deseñar un relato crible e posible, e entusiasmar arredor dun modelo político e social para a maioría social sabedores de que o esta en crise e o modelo democrático e non outras cousas.\nAs forzas do cambio, os seus dirixentes e activistas, teñen a obrigación de estar a altura do momento fuxindo de simplificacións e fanatismos. Primeiro, gozando dun momento ilusionante que non todas as xeracións teñen a oportunidade de vivir. Segundo, defendendo a alegría, estendendo os motivos para soñar coas utopías. E terceiro, mantendo a obxectividade na interpretación do momento, o equilibrio na solución das diversas encrucilladas e a capacidade de atopar a contradición principal que permita xerar unha axenda propositiva, á vez sedutora para as necesarias disidencias do ‘réxime’ e atractiva para as maiorías que vaian consolidando o proceso democrático.


Deleznabilidades: noviembre 2009\nEstimados lectores... ficades convidados a "Morte_e_destrución'10" a II Edición deste particular xogo que consiste, basicamente, en tentar adiviñar quen vai morren durante o vindeiro ano 2010.\nMalia que a edición'09 aínda non rematou, abro o prazo de recepción de candidaturas para o ano 2010. Habida conta de que a 23 de novembro só levamos tres mortos acertados, rogariavos que esta vez pensásedes mellor a identidade dos mortos.\nAsí que aqui van as\n1-Cada participante enviará un correo electrónico a deleznabilidades@gmail.com, cos seus datos, o nick co que será coñecido durante o concurso, e unha lista de 13 persoeiros que o participante cre que van morrer durante o ano 2010; antes do 31 de decembro de 2009. NON empregar os comentarios para tal cometido.\n2-Os persoeiros, para seren definidos como tal, haberán de aparecer na Wikipedia ou noutra páxina web similar. Os participantes poderían ser requeridos polo organizador para clarificar a identidade dos seus candidatos.\n3-Alomenos 3 dos 13 candidatos a defuntos haberán de ser galegos.\n4-De morrer algún dos candidatos seleccionados por un participante antes do 31 de decembro, se lle outorgaría ao participante medio punto, que desempataría en caso de empate.\n5-Por cada persoeiro-candidato que morra, se lle outorgará un punto ao participante que o tivese seleccionado.\n6-Gañará Morte_e_Destrución'10 aquel participante que tiver o maior número de puntos ao rematar o día 31 de decembro de 2010.\n7-O premio será desvelado proximamente, mais lémbrase aos participantes a condición laboral do organizador [bolseiro-> PARADO].\nDisposición adicional 1: A organización reservase o dereito a cancelar o concurso no caso de que non houbese o suficiente número de participantes.\nDisposición adicional 2: Non se outorgarán puntos a un participante pola morte dun persoeiro cando este for asasinado polo propio participante.\nE, como xa dicía o ano pasado, agora chega o momento no que me comezades a chamar friki, bizarro e perturbado nos comentarios.\nBenvidos a M_e_D'10!\nPublicado por Luisinho en 19:07 3 Transgresións da máxima de relación Enlaces a esta entrada\nHoxe é 5 de novembro e hoxe se celebra o 404 aniversario do "gunpowder plot" ou conspiración da pólvora.\nBen, poñámonos en antecedentes:\nO asunto é que Catalina era prima do emperador do Sacro Imperio Romano Xermánico, tamén coñecido por Carlos I de España e V de Alemania; e a este non lle fixo demasiada gracia que se quixesen divorciar da súa prima... así que decidiu facer presión en Roma para que o papa denegase o divorcio... e o papa fíxolle caso. De aí xurdiu a ruptura de Inglaterra co Papado, que levaría, tralo reinado de Elizabeth I de Inglaterra (filla de Henrique VIII e da súa segunda muller, Ana Bolena) a que Inglaterra fose un país protestante.\nE nisto que chegamos a que Elizabeth I morre (1603) e o seu herdeiro máis próximo é o seu primo James Stuart, rei de Escocia como James VI e que pasaría a ser rei de Inglaterra como James I (e que, gracias a isto, unificaría nunha soa cabeza as coronas de Inglaterra e Escocia).\nOs súbditos católicos de James pensaban que o feito de que fose fillo de católica (Mary Stuart, reina de Escocia e decapitada pola súa prima, a reina Elizabeth I) faría que fose máis permisivo cos católicos, pero isto non foi así.\nAsí que unha grupo de católicos decidiu montar unha conspiración para matar ao rei e aos nobres protestantes, facendo estalar pólvora baixo a House of Lords en Westminster cando estivesen reunidos na inauguración do "ano parlamentar" (por así chamalo, aínda que de aquela o parlamento aínda non tiña reunións periódicas, senón que só se reunía para aprobar impostos). Porén, Guy Fawkes foi descuberto nos sotos de Westminster o día antes e a conspiración foi desbaratada.\nDesde aquela, as noites do 5 de novembro os ingleses encenden fogatas e queiman bonecos que simbolizan a "Guy Fawkes" (algo polo estilo de cando nós queimamos entroidos.\nPublicado por Luisinho en 14:33 1 Transgresión da máxima de relación Enlaces a esta entrada\nDeathlists: Outro impacto\nMorreu Francisco Ayala\npolo que Xarda anota un punto nas Deathlists.\nNon é mal momento tampouco para lembrar a obra deste prolífico autor tanto en narrativa como en ensaio.\nDeixovos o acceso a un par de portais: 1, 2.\nPublicado por Luisinho en 17:19 1 Transgresión da máxima de relación Enlaces a esta entrada\nEtiquetas: Concursos e Xogos, Filologadas\nLeo en Microsiervos o anuncio da aparición comercial dunha aplicación (Jibbigo) para iPhone que permite a tradución voz-voz.\nBen, o primeiro que teño que dicir é que a tradución voz-voz é un dos obxectivos máis importantes a longo prazo da lingüística computacional, e un dos meus soños como lingüista en potencia. A tradución voz-voz é especialmente complicada porque está formada por tres procesos diferentes, os cales non teñen sido perfeccionados até o punto de non dar erros.\nOs procesos son a análise de voz (ou conversión voz-texto) a tradución automática (Texto-Texto) e a síntese de voz (conversión texto-voz). Todos estes procesos, como xa dixen, aínda non están perfeccionados, dan erros, e teoricamente conque un só destes procesos dese un erro xa sería imposible levar a cabo a tradución voz-voz.\nPorén desde Jibbigo nos ofrecen un video\nno que podemos ver unha demostración da tradución voz-voz que ofrece esta aplicación. Unha aplicación que funciona sen recorrer á rede, é dicir, que se pode empregar offline, polo que o seu nivel de emprego de memoria é moi importante.\nVamos analizar a aplicación desde o punto de vista dos tres procesos:\nPunto 1. Análise de voz ou conversión voz-texto.\nNa teoria non debería ser o punto que máis erros dese, mais pode dalos.\nAsí, ao non atopar as características técnicas de Jibbigo non temos constancia dun punto importante, que é se Jibbigo necesita as características xerais da voz do usuario. Isto é importante, posto que simplemente sabendo a frecuencia media da voz dun individuo o sistema de análise vese facilitado nunha medida moi importante (aínda que pode seguir dando problemas). Polo video podemos inferir que o mesmo sistema é quen de recoñecer diferentes tipos de voz, xa que traduce tanto o input da usuaria que fala inglés como o input do que fala español.\nOutro punto importante é o das variedades dun idioma. Para que o sistema sexa practicable sería interesante que fose quen de traducir diferentes variedades dun mesmo idioma, e parece que recoñece ben a variedade "chicana" do español con seseo etc.; mais, será quen de recoñecer as diferentes variedades do inglés? Isto tamén é importante, porque as diferentes variedades de inglés teñen diferentes calidades vocálicas para as mesmas palabras, polo que poderían dar lugar a equivocos (pensemos o típico exemplo da lonxitude das vogais que diferencia sheet e sh*t), e, polo tanto, facer imposible todo o proceso da tradución.\nPor último, tamén debería comentar que aínda que até o de agora só me centrei no punto de vista da análise fonética, a análise de voz ou conversión voz>texto pode ter como sistemas subsidiarios un sistema gramátical ou unha base de datos estatística que permitisen decidir entre diferentes alternativas no caso de dúbida na análise fonética.\nO ideal para que este proceso non dese erro e a aplicación tivese a máxima usabilidade sería que se combinasen os diferentes sistemas e sistemas subsidiarios mentados aquí. Hai que lembrar que calquera erro en calquera dos tres procesos de tradución farían imposible a tradución voz-voz.\nDesde o punto de vista da tradución automática, o sistema debería coller o output do primeiro proceso (texto no idioma orixinal) e traducilo, dando lugar a un texto no idioma a traducir.\nEste é o sistema que máis erros causa, posto que a tradución automática, se ben moi desenvolvida, segue tendo millóns de posibles erros que poderían frustrar a tradución voz-voz. Non hai máis que ver a páxina web da Voz e a tradución automática Español>Galego para notar como é un proceso que está lonxe da optimización (distancia á optimización que medra exponencialmente conforme medra a distancia lingüística entre dous idiomas)\nÉ por isto que son moi escéptico sobre a capacidade do programa. Calquera pequeno erro pode dar ao traste co sistema por completo, e desde logo non parece que un programa que funcione offline poida ser quen de non ter erros, xa que o mesmo tradutor de google é incapaz de traducir correctamente "tie-break", por exemplo.\nAínda así, cómpre analizar os sistemas de tradución automática que existen. Hai dous grupos de modelos principais. Os modelos de coñecemento gramatical, que constrúen sistemas de equivalencias gramaticais entre os idiomas, e os modelos baseados na estatística. O ideal sería combinar os dous de cara a levar a cabo un macrosistema. Porén, isto é algo que nin o propio sistema de google foi quen de facer sen erros.\n3.Síntese de voz ou conversión texto-voz\nEste proceso non debe dar problemas de incomprensión da tradución, é dicir, non faría saltar ningún erro, mais si pode ralentizar moito o sistema.\nPor que? Porque hai dous sistemas principais de síntese.\nO primeiro é o dos difonemas, que son grabacións de dúas metades de realización dun fonema desde o punto de estabilidade do primeiro até o punto de estabilidade do segundo. É dicir, son grabacións de transicións entre fonemas. Por exemplo, en vaso teríamos os difonemas #-b, b-a, a-s, s-o, o-#. Este sistema ten a vantaxe de optimizar o uso de recursos, pero ten o inconveniente de reproducir mal os rasgos suprasegmentais, como a entonación.\nO outro sistema é o sistema de palabras ou frases grabadas, que é quen de reproducir os rasgos suprasegmentais pero é moi pouco eficiente desde o punto de vista do uso dos recursos, xa que cada frase tería que ser grabada por separado.\nSe vemos o video vemos que o sistema ha de ser o segundo. Non se nota artificialidade e si uns rasgos suprasegmentais moi naturais.\nSíntese do explicado\nO sistema, para ter a máxima usabilidade e dar os menores problemas tería que ser capaz de:\n-recoñecer voces de diferentes usuarios\n-recoñecer diferentes variedades dunha mesma lingua\n-ter un sistema subsidiario que permitise decidir a forma dunha expresión no caso de dúbida na análise\n-ter un dobre sistema de tradución automática baseada en coñecementos gramaticais e na estatística, superior en potencia ao do google e virtualmente infalible.\n-ter un sistema de síntese de voz mediante uso de grabacións (porque o ten).\n-ter todos estes sistemas na memoria de forma que se poidan usar offline\nPolo tanto este sistema tería que ser un monstruo de bastantes GB de memoria ocupada e un uso de procesador e demais intensísimo. Se ben parece que o iPhone sería capaz de soportalo, non sei até que punto isto compensa aos usuarios.\nAsí, creo, e é unha opinión, que é moi complicado que este sistema funcione ben fóra dos usos estereotipados amosados no video. Calquera erro, o máis mínimo, daría ao traste con todo o proceso, e, especialmente no proceso de tradución automática, os sistemas están lonxe, moi lonxe, da infalibilidade.\nPolo tanto, se ben pode ser un paso, e non nego a súa utilidade para certos usos estereotipados, este tipo de sistemas estarían agora mesmo, na miña opinión e por facer un paralelismo, ao nivel dos libros de frases útiles ("Polaco en 100 frases" "o que necesitas para moverte por Turquía") con respecto á gramática real dunha lingua.\nQueda moito, moito por facer.\nPublicado por Luisinho en 11:38 2 Transgresións da máxima de relación Enlaces a esta entrada


república da Federación Rusa\nDivisión territorial da República de ChecheniaEditar\nA Rusia entrou nunha guerra que algúns compararon ao que foi a guerra do Vietnam para os EUA. Os insurxentes chechenos infrinxiron grandes baixas aos rusos. As tropas rusas non conseguiron capturar a capital chechena, Grozny, ata o fin daquel ano. Os rusos finalmente tomaron Grozny en febreiro de 1995 despois de pesada loita. En agosto de 1996 Eltsin concordou cun alto-o-fogo cos líderes chechenos, e un tratado de paz foi formalmente asinado en maio de 1997.\nA sociedade tradicional chechenaEditar\nTerrorismo e secuestrosEditar\nA Asemblea Parlamentaria do Consello de Europa afirma que no marco da loita antiterrorista, convertida nunha importante prioridade internacional, constátase unha concordancia dos puntos de vista entre os Estados Unidos por unha banda, e Rusia e Xeorxia por outra, sobre a loita contra os combatentes chechenos e os seus aliados mercenarios, chamados «os árabes de Pankissi », ocultos ó outro lado da fronteira rusa e con supostas ligazóns con Al Qaeda. En outubro de 2002, as autoridades parisienses abriron unha investigación sobre a preparación dun atentado contra a embaixada rusa na capital francesa. Esta investigación estivo presentada polos medios de comunicación baixo o nome xenérico do «asunto dos sectores chechenos». Efectivamente, o denominador común de tódolos supostos terroristas consistía en que todos pasaran por Chechenia entre 1999 e 2000, e estaban vinculados ó imán Benchelali, o mesmo moi preto ós combatentes de Al Qaeda.\nO 15 de xullo de 2006, o xefe do FSB ruso, Nikolai Patruchev, falando da morte do «terrorista Nº1» Bassaiev, propuxo ó resto dos rebeldes depoñer as armas en sinal de clemencia. Dende entón, máis de 178 combatentes depuxeron as súas armas. Segundo o vice Primeiro Ministro Adam Delimkhanov, non deben de quedar máis de 90 na resistencia, xunto con 30 mercenarios árabes.\nListaxe dos presidentes da RepúblicaEditar\n↑ Official website of the Chechen Republic. Ramzan Akhmatovich Kadyrov Arquivado 05 de marzo de 2018 en Wayback Machine. (en ruso)\nTraído desde «https://gl.wikipedia.org/w/index.php?title=Chechenia&oldid=6061625»\nÚltima edición o 1 de maio de 2022 ás 16:04\nA última edición desta páxina foi o 1 de maio de 2022 ás 16:04.


Non hai paro nos balcóns - LUGOSLAVIA\npor Denís Iglesias 23 marzo, 2020\nEstes días de confinamento naceron profesións que até o momento descoñeciamos. Semella que compensan moitas das baixas forzosas que están a provocar o regueiro de ERTE. Unha delas, e pode que a máis perigosa, exércese dende a casa. Falamos dos policías de balcóns, unha figura cuxo periodo de formación comprende exactamente a semana que levamos de estado de alarma.\nTeñen un olfato mellor que o de Rex, un policía diferente. Son capaces de detectar, simplemente co movemento dunha bolsa de plástico, de onde ven o comprador. Non serás quen de enganalo aínda que veñas cunha do establecemento que teñas máis preto da casa. El sabe que te desviaches dous metros da traxetoria que tiñas até o teu portal. Xa que logo, serás recibido cun sonoro berrido cos seguintes contidos tipo: “A casa, fillo de puta, que vergonza!”; “Quéresnos matar, ou que?”, “Cabrón, eu aquí na casa e ti por aí de paseo. Imos morrer todos”.\nTodos estes oficiais de primeira liña poderían compoñer o reparto dunha serie de Discovery Max. Encaixarían á pefección entre Camioneros en Australia ou Pesca Extrema. Prepárate como non leves nada que identifique de onde ves, porque seguirán a túa pegada cuns prismáticos e co 091 marcado. Por se fora pouco, o aviso sonoro co que te apremian, algún están a dar o minuto e resultado en aplicación como Social Drive.\nO xiro de guión deste software é tal que están ofrecendo avisos de controis policiais, obrigados desta volta polas restricións de movemento, xunto con outros do tipo: “Dúas persoas paseando un can sen chip, can de raza perigosa que está a roer unha bolsa do Mercadona”. Esaxerado, pero próximo á realidade na que viven. Pode que logo vexas ós policías de balcón soándose os mocos coa man. Así que é mellor que non trabes contacto con eles se non queres acabar en Eres de Lugo si ou derivados.\nEstes totalitarios de balaustrada son a cara da moeda máis extrema que ten do outro lado a outras novas profesións fáciles de detectar polas autoridades pertinentes. Véxase o paseador oficial de cans, que nunca tivo mascota ou interese por el, e que estes días arrastra a un pobre animal ó que non lle sabe nin o nome. Logo está o runner profesional, que ten que saltarse o estado de alarma para poder reeditar a súa segunda praza na Carreira Popular de Guitiriz, puntuable para a Diamond League de atletismo.\nPrefiro mil veces ás novas estrelas da canción que naceron estes días. Da gusto escoitar algunas arroutadas con canción populares. E quen non devece por ter a Tony Lomba de veciño, capaz de armar dende a súa galería un show como só el sabe.\nSesión de balde e máis variada que o Dúo Dinámico. Este vai camino dun novo disco de Platino que só lle poden arrebatar os usuarios do Virtual DJ que, por uns días e sen queixa vecinal, poden pinchar os seus vinilos. Algúns sairá desta aventura directo a Hermo, uns á pista de baile, outros á barra e outros na consulta de Plenario, recoñecido psicólogo que este sábado facía unha certeira reflexión. “Sábado mañá, sereno, descansado, rodeado de natureza, estarei morto?”.\nNon hai paro nos balcóns was last modified: marzo 28th, 2020 by Denís Iglesias


Día Internacional contra a Trata – Diversidades Acolle\nDía Internacional contra a Trata\nPosted on 30th Xullo 2019 30th Xullo 2019 by Diversidades\nNo Día Internacional contra a trata de persoas desde Red Acoge condenamos enerxicamente a explotación con fins de lucro que sofren millóns de persoas en todo o mundo e que constitúe un delito e unha grave ameaza para a dignidade e a integridade física das persoas. Denunciamos a persistencia e aumento desta grave vulneración de dereitos e a indefensión na que se atopan as vítimas.\nHomes, mulleres, nenos e nenas poden ser obxecto de trata para fins moi diversos, como a explotación sexual e o traballo forzado. Tamén se detectou no Estado español vítimas de trata captadas con obxecto de exercer a mendicidade someterse a matrimonios forzados ou traballar para a industria da pornografía. A discriminación e a vulneración dos dereitos humanos son causa e efecto deste grave delito.\nAs persoas vítimas de trata permanecen ocultas e atemorizadas durante anos, sometidas a explotación de todo tipo, entre elas laboral e sexual por medo e falta de resposta dos poderes públicos en canto á protección e garantía dos seus dereitos.\nOs esforzos en perseguir este delito ven a miúdo invalidados cando os países restrinxen as vías legais e seguras de entrada ao seu territorio, o que provoca que as vítimas non poidan escapar dos seus captadores, que ademais se benefician de políticas migratorias “fortaleza” para ocultar as súas prácticas.\nNo caso do Estado español preocúpanos especialmente:\nO sistemático incumprimento do principio de non devolución que impide identificar a vítimas de trata e expulsalas sen que se lles ofreza a protección á que teñen dereito.\nQue o dereito de asilo non sexa nun mecanismo de defensa para as vítimas de trata. Unha vítima de trata ten dereito a recibir protección internacional (asilo ou protección subsidiaria) se existe risco de persecución ou danos graves no caso de que volva ao país de orixe.\nA falta de recursos suficientes para atender ás vítimas, e que existan mecanismos de protección axeitados para aquelas que non se atreven a denunciar, ou cuxa denuncia non consegue deter explotadores, que as deixa dobremente desprotexidas e sen opcións para renovar as súas vidas.\nA ausencia dunha lei que contemple as diferentes modalidades de explotación existentes provocando que as vítimas de trata en xeral non conten cunha verdadeira protección, limitándose no caso das extracomunitarias á obtención da documentación de residencia.\nA tendencia por parte das autoridades a desincentivar a aquelas vítimas de trata a que soliciten o acceso a protección internacional cando deberían ser documentadas como refuxiadas.\nAnte esta grave situación de desprotección, no Día Internacional contra a trata de persoas lembramos aos poderes públicos españois que teñen a obrigación de protexer e apoiar ás vítimas de trata e dar unha resposta eficaz a través da xustiza penal que poña fin á impunidade dos traficantes, para o que esiximos:\nUnha lei integral contra a trata e un plan de loita contra a explotación laboral, que contemple as diferentes modalidades de explotación existentes como instrumentos eficaces.\nAumentar os recursos para identificar e asistir ás vítimas, mellorar as accións do sistema xudicial, a protección de testemuñas para as vítimas e seguir mellorando a capacitación da policía para que sexan capaces de identificalas dunha maneira adecuada e eficaz.\nPór fin a todas as prácticas que non garantir o principio de non devolución como as devolucións sumarias e exprés en Ceuta e Melilla.\nLembramos que o Estado español ten a obriga de respectar, protexer e garantir os dereitos das vítimas de trata prestando asistencia humanitaria, xurídica e financeira e de intensificar a cooperación internacional para combater e poñer fin a este grave delito.\nPosted in Dereitos Humanos, NovasTagged tráfico de persoas, Trata de persoas\nView all posts by Diversidades\nPrevious Post Mediterráneo: Fronte á guerra contra as persoas migrantes, a solidariedade non cederá máis!\nNext Post Un ano despois do Real Decreto-Lei 7/2018


A Coruña Archives - Página 2 de 32 - Encontro\nSantiago | Compromiso reclama que se actúe nas Hortas da zona vella\nmiércoles, 15 agosto 2018 08:40\nCompromiso reclama unha actuación de adecentamento e recuperación das hortas que se atopan entre a Rúa das Hortas e a Rúa San Clemente que se están invadidas pola maleza.\n“Non se pode ter un espazo a 200 metros da Praza do Obradoiro cheo de maleza e que dificulta o paso e que dende os xardíns da Rúa da Trinidade se aprecia o estado de abandono” sostén a formación galeguista. Engaden tamén que “non se pode consentir o abandono deste espazo emblemático da cidade”.\nDende Compromiso apostan por poñer en valor unha zona verde que na actualidade está totalmente descuidada e esquecida. Aínda que na súa contorna si se fixeron distintas actuacións, este espazo ficou no olvido, só usado como atallo de paso pola veciñanza da zona.


Hangouts actualízase permitíndolle enviar mensaxes de vídeo dun minuto | Novidades do iPhone\nHangouts actualízase e permite enviar mensaxes de vídeo dun minuto\nO mercado das aplicacións de mensaxería comeza a estar saturado, pero hai varias aplicacións que se seguen actualizando intentando engadir novas funcións para atraer a un maior número de usuarios á súa plataforma. Hai tempo que parece que os grandes desenvolvedores están a concentrarse máis no ecosistema rival que no seu propio país. Temos exemplos claros con Microsoft que non para de lanzar novas aplicacións para o ecosistema iOS e Android deixando un pouco de lado por si só. Pero non só Microsoft, senón que tamén parece que Google comeza a facelo.\nGoogle acaba de lanzar a versión 8.0 da súa aplicación de chamadas e mensaxería de Hangouts enviar mensaxes de vídeo de ata un minuto de duración, pero só nos dispositivos Apple, de momento esta función non chegou para os dispositivos do seu propio ecosistema. Por certo, resolveu o problema que amosaron moitos usuarios no que, a pesar de ter lido as conversas, seguían aparecendo como non lidos, o que levou aos usuarios deste servizo de mensaxería a malentenderse.\nPero Google tamén aproveitou para ofrecer Compatibilidade con Google for Work o ecosistema de aplicacións creado por Google e que non só está orientado ao mercado empresarial, senón que tamén podemos facer uso del nos estudos. Google está apostando moito ultimamente polos Chromebooks, dispositivos moi baratos xestionados por ChromeOS e que nos permiten traballar e estudar directamente utilizando aplicacións da nube, de xeito que todo o noso traballo ou estudo está dispoñible desde calquera dispositivo con acceso a Internet.\nA pesar de que Hangouts é unha aplicación con funcións similares a WhatsApp e Skype, Google segue demostrando que este tipo de aplicación permítenos realizar moitas máis funcións. que os meramente destinados á comunicación.\nCamiño completo ao artigo: Novidades do iPhone » Aplicacións para iPhone » Hangouts actualízase e permite enviar mensaxes de vídeo dun minuto\nApple cambia argumentos na súa defensa contra o FBI\nApple xa está a traballar para facer iCloud impenetrable


Febreiro 2022 - Marea de Vigo no Concello\nMarea de Vigo pide reforzar con urxencia os recursos sociais dispoñibles no orzamento do Concello ante a escalada de prezos e situacións de vulnerabilidade social.\nMarea de Vigo pide reforzar con urxencia os recursos sociais dispoñibles no orzamento do Concello ante a escalada de prezos e situacións de vulnerabilidade social. Oriana Méndez: “Os datos de inflación, a alza dos prezos de productos básicos da cesta dos vigueses e viguesas e a suba do prezo da enerxía poden ter un impacto View Article\nMarea de Vigo esixe introducir no PXOM e na axenda politica a mobilidade en ferrocarril no marco municipal e metropolitano.\nMarea de Vigo esixe introducir no PXOM e na axenda politica a mobilidade en ferrocarril no marco municipal e metropolitano. Rubén Pérez: “Reducir o sistema ferroviario ao AVE por Cerdedo e saida sur sen defenir tipoloxia de transporte é limitar a mobilidade sostible do futuro na cidade”. Vigo, 22-02-2022. Onte, tras un encontro co sector View Article\nMarea de Vigo propón o uso dos 45 millóns de euros de remanentes na reconstrución económica e social da cidade.\nMarea de Vigo propón o uso dos 45 millóns de euros de remanentes na reconstrución económica e social da cidade. Rubén Pérez: “Os recursos dos remanentes foron liberados para a reconstrución económica pola situación extraordinaria que se está vivindo a causa da pandemia e para crear un escudo social para a protección das familias, e View Article\nMarea de Vigo defenderá no vindeiro Pleno unha moción para o desenvolvemento dun Plan Municipal de Saúde Mental.\nMarea de Vigo defenderá no vindeiro Pleno unha moción para o desenvolvemento dun Plan Municipal de Saúde Mental. Oriana Méndez: “O impacto vital, en todas as súas dimensións, que supuxo a COVID-19 foi de tal magnitude que provocou que a saúde mental entrase, por fin, no debate público”. Vigo, 17-02-2022. Segundo recolle o censo da View Article\nMarea de Vigo afirma que o Goberno de Abel Caballero minte na execución orzamentaria, xogando cos investimentos nun momento no que o gasto social debería ser prioritario.\nMarea de Vigo afirma que o Goberno de Abel Caballero minte na execución orzamentaria, xogando cos investimentos nun momento no que o gasto social debería ser prioritario. Rubén Pérez: “Non hai unha execución orzamentaria á altura da recadación feita á cidadanía viguesa vía impostos municipais, por enriba do 100% da previsión de ingresos na maioria View Article\nMarea de Vigo cuestiona que a nova xestión de VigoSónico vaia cubrir as necesidades dos grupos de música, que levan máis dun ano reclamando a súa apertura.\nMarea de Vigo cuestiona que a nova xestión de VigoSónico vaia cubrir as necesidades dos grupos de música, que levan máis dun ano reclamando a súa apertura. Marea de Vigo valora de xeito positivo que, finalmente, se iniciase a comunicación entre a Concellería de Xuventude e as persoas usuarias do VigoSónico, “algo que viñamos demandando View Article


Vieiros: Galiza Hoxe - O TSXG vaille dar prioridade ao recurso contra o veredicto do crime homófobo de Vigo\nCoñecerase a súa resolución nun prazo de dous meses\nO TSXG vaille dar prioridade ao recurso contra o veredicto do crime homófobo de Vigo\nSegundo a Fiscalía, o caso ten gran "importancia e gravidade", polo que se resolverá con "celeridade". Esta cuarta feira comezaron as mobilizacións na rúa.\nRedacción - 12:05 26/02/2009\nTags: crime homófobo homofobia Tribunal Superior de Xustiza de Galiza TSXG Vigo\nImaxe tirada da web de Maribolheras Precárias\nJacobo Piñeiro Rial declarouse autor do duplo crime que terminou coa vida de Isaac Pérez Treviño e Julio Anderson Luciano, na vivenda que a parella compartía na rúa Oporto en Vigo. Porén, alegou "defensa propia", confesando que o que o moveu a matar aos dous homes foi un "medo insuperábel" a ser "violado" por eles.\nOs feitos aconteceron en xullo de 2006, mais a pasada sexta feira terminaba o xuízo, no que un xurado popular absolvía dos dous delitos de asasinato a Pérez Rial, considerándoo culpábel do incendio que provocou na vivenda das vítimas, para borrar as pegadas do crime.\nNo mesmo día, o fiscal que leva o caso e a acusación particular xa manifestaron a súa intención de recorrer un veredicto que cualificaron de "escandaloso", e esta cuarta feira a Fiscalía do Tribunal Superior de Xustiza de Galicia (TSXG) afirmou que os recursos que se presenten en relación a este caso hanse resolver con rapidez, dada a "importancia e gravidade" do mesmo. A decisión que adopten os maxistrados do TSXG podería resolverse no prazo de dous meses a partir do día no que se faga pública a sentenza, que será nas vindeiras semanas.\nEn Compostela, con "rabia, impotencia e tristeza..."\nEsta cuarta feira desenvolveuse a primeira de varias concentracións que hai convocadas en Galiza para denunciar a decisión do xurado popular neste caso. Un cento de persoas xuntáronse na Praza de Cervantes, en Santiago de Compostela, convocadas pola Federación Aturuxo, e cos lemas "Issac, Julio, dignidade" e "ningunha agresión sen resposta", denunciaron o crime homófobo, e a resolución dun xurado que se deixou levar "pola máis crúa homofobia, o odio ao diferente e o desprezo absoluto á vida humana" cando se trata de homosexuais. Para terminar, procedeuse á lectura dun comunicado confeccionado polo Colectivo Gai de Compostela (en .pdf), perante dous corpos cubertos cunhas sabas que xacían sobre a bandeira do arco da vella, a do orgullo LGBT.\nApoios tamén na rede\nAo tempo, un dos dous grupos que hai creados en Facebook, o capitaneado por un mozo vigués, xa xuntou, en só dous días, a perto sete mil persoas, que tamén están convocadas para a manifestación que se desenvolverá, o vindeiro 8 de marzo ao mediodía, na Porta do Sol, en Vigo.\nComunicado que foi lido na concentración en Compostela (.pdf)\nOs colectivos LGBT maniféstanse contra o crime homófobo de Vigo\nA concentración desenvolveuse, primeiro, na praza do Toural, e logo mudou para a de Cervantes\nImaxes da concentración de Compostela: Marcos S. Pérez\nOutra imaxe da concentración, tirada do blog de Maribolheras Precárias


Orde do DOG nº 20 do 2019/1/29 - Xunta de Galicia\nDOG Núm. 20 Martes, 29 de xaneiro de 2019 Páx. 5433\nO Decreto 135/2017, do 28 de decembro, polo que se establece a estrutura orgánica da Consellería de Economía, Emprego e Industria, atribúe á citada consellería a competencia para propoñer e executar as directrices xerais do Goberno no ámbito laboral, que engloba, entre outras, as competencias en materia de cooperativas e outras entidades de economía social. Segundo o seu artigo 35.b), corresponde á Secretaría Xeral de Emprego, entre outras, a dirección, coordinación, control e execución das competencias da Comunidade Autónoma en materia de emprego, relacións laborais, seguridade e saúde laboral, responsabilidade social empresarial, cooperativas e outras entidades de economía social.\nEn exercicio das citadas competencias, a Consellería de Economía, Emprego e Industria aprobou a Axenda 20 para o emprego, que pretende ser o instrumento que permita a creación de emprego estable e de calidade, no marco do Plan estratéxico de Galicia 2015-2020 e do novo modelo económico e produtivo definido para Galicia, a través da Axenda para a competitividade industrial Axenda 4.0, a Estratexia de especialización intelixente e a Estratexia de internacionalización da peme galega. Entre as medidas que contempla a Axenda 20 para o emprego destaca o programa Aprol, destinado a incentivar o emprego e que ten como unha das súas vertentes o cooperativismo e a economía social.\nEsta orde reflicte tamén a especial preocupación pola necesidade de incrementar o nivel de emprego da xuventude galega, elemento esencial para conseguir unha adecuada inclusión social a longo prazo.\nEstablécense dous programas de axudas para fomentar a creación de emprego en cooperativas e sociedades laborais desde dúas perspectivas, por unha banda, a da entidade que incorpora e, por outra, a da persoa que accede, co que se consigue un impulso integral.\nNo tocante ás persoas mozas, esta orde aborda un tratamento singular da súa situación promovendo a creación e consolidación de cooperativas xuvenís (as constituídas maioritariamente por persoas socias traballadoras menores de 30 anos, ou 35 se se trata de persoas con discapacidade) a través de incrementos significativos das contías contidas nos programas que as afectan, ademais de prever incentivos específicos para a incorporación como persoas socias traballadoras ou de traballo a proba para persoas menores de 30 anos.\nEstas actividades de fomento compleméntanse con servizos de formación, asesoramento, acompañamento e titorización con que se pretende asegurar o bo fin dos proxectos emprendidos. Con esta finalidade, a Secretaría Xeral de Emprego, a través da Rede Eusumo, pon á disposición das persoas desempregadas e demais persoas emprendedoras os recursos necesarios para a posta en marcha dos proxectos, desde antes da súa constitución formal ata unha vez iniciada a actividade, servizo que se considera especialmente importante nas cooperativas de nova creación.\nEsta previsión vai acompañada do establecemento dun prazo amplo de solicitudes, que abrangue desde o día seguinte ao da publicación desta orde no DOG ata o 1 de outubro de 2019. Deste xeito facilítase o acceso ás axudas a aquelas empresas e entidades que na data de publicación da orde non teñan programado o inicio da actividade da persoa socia e o fagan ao longo do ano; por outra banda, este sistema desconcentra a xestión en termos temporais, o que redundará nunha maior axilidade na resolución dos procedementos.\nEstablécese o financiamento dos distintos programas con cargo aos fondos seguintes:\n– Fondos finalistas, cando se trate de accións elixibles de acordo co Plan anual de política de emprego (PAPE).\nEsta orde tramítase de conformidade co establecido no artigo 25 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, e coa Orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001, pola que se regula a tramitación anticipada de expedientes de gasto, ao preverse que exista crédito suficiente na Lei de orzamentos xerais da Comunidade Autónoma de Galicia para o ano 2019. A concesión das subvencións queda condicionada á existencia de crédito adecuado e suficiente no momento da resolución de concesión.\n1. Esta orde ten por obxecto establecer as bases reguladoras que rexerán a concesión de subvencións da Consellería de Economía, Emprego e Industria, en réxime de concorrencia non competitiva, coa finalidade de fomentar a incorporación de persoas desempregadas e persoas traballadoras temporais a cooperativas e sociedades laborais e proceder á súa convocatoria para o ano 2019.\nAs solicitudes, a súa tramitación e resolución axustaranse ao disposto na Lei 39/2015, do 1 de outubro, do procedemento administrativo común das administracións públicas, na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento, e na Lei 38/2003, do 17 de novembro, xeral de subvencións, e o seu Regulamento de desenvolvemento aprobado polo Real decreto 887/2006, do 21 de xullo.\n1. A concesión das subvencións previstas nos programas desta orde estará suxeita á existencia de crédito orzamentario e realizarase con cargo ás seguintes aplicacións da Secretaría Xeral de Emprego:\na) Programa I: aplicación 09.40.324C.470.0, financiada con fondos propios libres da Comunidade Autónoma de Galicia e con fondos finalistas do Estado por tratarse de accións elixibles de acordo co Plan anual de política de emprego (PAPE).\nb) Programa II: aplicación 09.40.324C.470.1, financiada con fondos finalistas do Estado por tratarse de accións elixibles de acordo co Plan anual de política de emprego (PAPE).\ne) Persoa trans: toda aquela persoa que se identifica cun xénero diferente ao que lle foi asignado ao nacer.\nf) Persoa emigrante retornada: de acordo co establecido nos artigos 53 e 54 da Lei 7/2013, do 13 de xuño, da galeguidade, terán a condición de galego retornado as persoas galegas e nacidas en Galicia que, residindo fóra de España, retornen á Comunidade Autónoma galega. Para os efectos previstos nesa lei, asimílanse a persoas galegas retornadas os cónxuxes ou persoas con unión análoga á conxugal e os fillos e fillas das persoas galegas e nacidas en Galicia con residencia no estranxeiro que, residindo fóra de España, se establezan na Comunidade Autónoma de Galicia.\nb. Estar en posesión da nacionalidade española e estar vinculado/a un concello galego no padrón de residentes no exterior antes do retorno.\nPara adquirir esta condición de emigrante retornado non deben ter transcorrido máis de dous anos entre a data do seu retorno a España e a data de presentación da solicitude de axuda ao abeiro desta orde.\ng) Cooperativa: sociedade cooperativa galega inscrita no Rexistro de Cooperativas de Galicia dependente da Xunta de Galicia no momento de presentación da solicitude. Esta circunstancia será verificada de oficio pola Administración e deixará constancia no expediente.\nh) Sociedade laboral: sociedade inscrita no Rexistro de Sociedades Laborais dependente da Xunta de Galicia e no Rexistro Mercantil no momento de presentación da solicitude. Esta circunstancia será verificada de oficio pola Administración e deixará constancia no expediente.\nj) Data de incorporación á cooperativa ou sociedade laboral con carácter indefinido: en xeral, é a data de alta ou variación de datos no correspondente réxime de traballadores/as por conta allea da Seguridade Social, ou a data solicitada para a alta no réxime de traballadores/as autónomos/as ou en mutualidade de colexio profesional. Esta data será a que figura recollida no documento de alta do Ministerio de Traballo, Migracións e Seguridade Social, así como nos informes de vida laboral. Excepcionalmente, nos casos en que a incorporación con carácter indefinido se refira a unha persoa que tiña previamente a condición de asalariada ou socia a proba da cooperativa ou sociedade laboral, e non se produza alta ou variación de datos, a data de incorporación será aquela en que a persoa socia cumpra todos os requisitos legais e estatutarios para acceder a tal condición, incluída a achega mínima obrigatoria ao capital social e a cota de ingreso, se é o caso. Esta circunstancia acreditarase mediante certificado emitido polo órgano competente da cooperativa ou sociedade laboral comprensivo do importe das achegas e cotas de ingreso, se é o caso, subscritas e desembolsadas para adquirir a condición de socio ou socia, así como certificación bancaria do seu pagamento en que conste claramente a persoa emisora e receptora, o concepto do gasto e a data en que se fixo efectivo.\nk) Data de inicio de actividade laboral por conta propia: data solicitada para a alta como autónomo/a no correspondente réxime da Seguridade Social ou en mutualidade de colexio profesional. Esta data será a que figura recollida no documento de alta do Ministerio de Traballo, Migracións e Seguridade Social, así como nos informes de vida laboral.\nl) Concello rural: aquel que non conta con ningunha zona densamente poboada a nivel de parroquia (ZDP), segundo a clasificación publicada polo Instituto Galego de Estatística (https://www.ige.eu/web/mostrar_paxina.jsp?paxina=003003001&idioma=gl). Para estes efectos consideraranse concellos rurais todos os concellos galegos agás os seguintes: Cambre, A Coruña, Culleredo, Ferrol, Narón, Oleiros, Santiago de Compostela, Lugo, Barbadás, Ourense, Poio, Pontevedra e Vigo.\n2. Con carácter xeral as persoas e entidades beneficiarias deberán reunir os seguintes requisitos:\n1. Regulamento (UE) núm. 1407/2013 da Comisión, do 18 de decembro de 2013, relativo á aplicación dos artigos 107 e 108 do Tratado de funcionamento da Unión Europea ás axudas de minimis (DOUE L 352, do 24 de decembro de 2013). Nos termos desta normativa, a axuda total de minimis concedida a unha única empresa non excederá 200.000 euros durante calquera período de tres exercicios fiscais. Cando se trate dunha única empresa que realice por conta allea operacións de transporte de mercadorías por estrada, o importe total das axudas de minimis concedidas non excederá 100.000 euros durante calquera período de tres exercicios fiscais, sen que estas axudas poidan utilizarse para a adquisición de vehículos de transporte de mercadorías por estrada.\n2. Regulamento (UE) núm. 1408/2013 da Comisión, do 18 de decembro de 2013, relativo á aplicación dos artigos 107 e 108 do Tratado de funcionamento da Unión Europea ás axudas de minimis no sector agrícola (DOUE L 352, do 24 de decembro de 2013). Nos termos desta normativa, a axuda total de minimis concedida a unha única empresa non excederá de 15.000 euros durante calquera período de tres exercicios fiscais.\n3. Regulamento (UE) núm. 717/2014 da Comisión, do 27 de xuño de 2014, relativo á aplicación dos artigos 107 e 108 do Tratado de funcionamento da Unión Europea ás axudas de minimis no sector da pesca e da acuicultura (DOUE L 190, do 28 de xuño de 2014). Nos termos desta normativa, a axuda total de minimis concedida a unha única empresa non excederá de 30.000 euros durante calquera período de tres exercicios fiscais.\n8. A sede electrónica da Xunta de Galicia ten á disposición das persoas interesadas unha serie de modelos normalizados para a facilitar a realización de trámites administrativos despois da presentación das solicitudes de inicio. Estes modelos presentaranse por medios electrónicos accedendo á carpeta do cidadán da persoa interesada dispoñible na sede electrónica da Xunta de Galicia. Cando as persoas interesadas non resulten obrigadas á presentación electrónica das solicitudes, tamén poderán presentalas presencialmente en calquera dos lugares e rexistros establecidos na normativa reguladora do procedemento administrativo común.\nPara o programa I, no caso de que a solicitude sexa presentada de xeito presencial a través de calquera dos rexistros habilitados, requirirase a persoa interesada para que a emende a través da súa presentación electrónica. Para estes efectos considerarase como data de presentación da solicitude aquela en que se realice a emenda.\n4. As notificacións electrónicas realizaranse mediante o Sistema de notificación electrónica de Galicia-Notifica.gal dispoñible a través da sede electrónica da Xunta de Galicia (https://sede.xunta.gal). Este sistema remitirá ás persoas interesadas avisos da posta á disposición das notificacións mediante un correo electrónico dirixido á conta de correo que conste na solicitude para efectos de notificación. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida.\n2. O prazo para resolver e notificar será de tres meses desde a presentación da solicitude pola persoa interesada. Transcorrido o dito prazo sen que se ditase resolución expresa, a solicitude entenderase desestimada de acordo co establecido no artigo 23.5 da Lei 9/2007, do 13 de xuño.\n3. Transcorrido o prazo establecido de xustificación sen ter presentado esta ante o órgano administrativo competente, este requirirá a persoa ou entidade beneficiaria para que no prazo improrrogable de 10 días a presente. A falta de presentación da xustificación no prazo establecido neste parágrafo comportará a perda do dereito ao cobramento da subvención, a exixencia do reintegro e demais responsabilidades establecidas na Lei de subvencións de Galicia.\n6. En todo caso a forma de xustificación deberá aterse ao previsto no artigo 28 da Lei 9/2007, do 13 de xuño, e no artigo 42 do Decreto 11/2009, do 8 de xaneiro. Para estes efectos considerarase gasto realizado o que foi efectivamente pagado con anterioridade á finalización do prazo de xustificación sinalado na convocatoria, e sempre que se xustifique o pagamento mediante documentos bancarios, nos cales deberán quedar claramente identificadas as persoas ou entidades receptoras e as emisoras dos pagamentos (que deberán coincidir coas beneficiarias da axuda), así como o concepto destes.\n9. O pagamento efectuarase de forma nominativa e pagamento único, pola súa totalidade, a favor das persoas ou entidades beneficiarias e logo da acreditación dos gastos e pagamentos realizados ata o tope máximo da contía inicialmente concedida como subvención.\na) Son obrigas das persoas e entidades beneficiarias das subvencións as sinaladas no artigo 11 da Lei 9/2007, do 13 de xuño, en especial as seguintes:\na. Realizar a actividade que fundamenta a concesión da subvención.\nb. Xustificar ante o órgano concedente o cumprimento dos requisitos e das condicións, así como a realización da actividade e o cumprimento da finalidade que determinen a concesión da subvención.\nc. Estar ao día nas súas obrigas tributarias estatais e autonómicas e da Seguridade Social, así como non ter pendente de pagamento ningunha outra débeda, por ningún concepto coa Administración pública da Comunidade autónoma, con anterioridade a ditarse a proposta de resolución de concesión e realizar a proposta de pagamento da subvención.\nd. Comunicar ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidas polas beneficiarias e, de ser o caso, a obtención concorrente de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.\ne. Dispor dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable á beneficiaria en cada caso, coa finalidade de garantir o axeitado exercicio das facultades de comprobación e control.\nf. Adoptar as medidas axeitadas de difusión para dar publicidade ao financiamento público das actuacións subvencionadas pola Consellería de Economía, Emprego e Industria e polo Ministerio de Traballo, Migracións e Seguridade Social, nos termos establecidos na normativa vixente sobre actividades de información e publicidade e na normativa aplicable polo carácter finalista dos fondos. Como mínimo, no lugar onde se realicen as accións deberá figurar, de forma visible, un cartel informativo no modelo normalizado que se publique na páxina web da consellería (http://ceei.xunta.gal/portada), no cal conste o financiamento pola Consellería de Economía, Emprego e Industria e o Ministerio de Traballo, Migracións e Seguridade Social.\ng. Someterse ás actuacións de control, comprobación e inspección que efectuará a Consellería de Economía, Emprego e Industria; ás de control financeiro que correspondan, se é o caso, á Intervención Xeral da Comunidade Autónoma; ás previstas na lexislación do Tribunal de Contas e o Consello de Contas ou a outros órganos da Administración do Estado, e achegar canta información lle sexa requirida no exercicio das actuacións anteriores.\nb) As persoas ou entidades beneficiarias destas subvencións deberán cumprir, ademais, as obrigas específicas previstas en cada programa, nos artigos 26 e 32 desta orde.\na) O incumprimento total dos fins para os cales se concede a subvención, da realización dos gastos subvencionables ou do deber de xustificación, así como o incumprimento da obriga establecida no artigo 17.1.g), dará lugar á perda do dereito ao cobramento ou, de ser o caso, ao reintegro da totalidade da subvención concedida.\n(a) No caso de incumprimento da obriga de comunicar ao órgano concedente a solicitude doutras axudas, procederá o reintegro do 5 % do importe da subvención percibida.\n(c) Multiplícase o resultado obtido na operación segunda (b) polo número de meses que resten desde a nova incorporación ata cumprir os vinte e catro.\n(c) Multiplícase o resultado obtido na operación segunda (b) polo número de meses que resten desde a nova incorporación ata cumprir o período subvencionado.\n(c) O resultado anterior multiplícase polo número de meses que resten ata cumprir os vinte e catro.\nh) Calquera outro incumprimento se considerará incumprimento parcial dos fins para os cales se concedeu a subvención, da realización dos gastos subvencionables ou do deber de xustificación, e dará lugar á perda do dereito ao cobramento ou, de ser o caso, ao reintegro na porcentaxe correspondente ao investimento non efectuado ou non xustificado.\n2. En todo caso, a persoa e entidade beneficiaria deberá presentar ante o órgano concedente unha memoria explicativa das circunstancias que dan lugar á devolución, con expresión das persoas ou entidades afectadas, datas e calquera outra información relevante en relación coas causas que orixinan a devolución. Así mesmo, deberá conter o detalle dos cálculos efectuados con indicación da contía que se devolve. A memoria deberase acompañar da copia xustificativa do ingreso bancario realizado.\n2. Para realizar as ditas funcións poderanse utilizar cantos medios estean á súa disposición para comprobar, en todo momento, a aplicación das subvencións concedidas aos fins programados e o cumprimento dos requisitos exixidos nesta orde e demais normas vixentes que resulten de aplicación. Para estes efectos, as persoas e entidades beneficiarias deberán cumprir as obrigas de comprobación que se establezan nesta orde e na resolución de concesión.\n1. Por cada persoa que se incorpore con carácter indefinido e a xornada completa, a subvención ascenderá a 6.000,00 € con carácter xeral.\n2. Por cada mozo ou moza incorporada como persoa socia traballadora ou de traballo a proba a subvención ascenderá a 600,00 € ao mes, por un período de entre 6 e 12 meses.\n3. Cando a dedicación sexa a tempo parcial ou en condición de fixo descontinuo, nos termos previstos no artigo 22.3, a contía dos incentivos previstos nos números anteriores reducirase ao 50 %.\n4. A contía máxima que poderá ser concedida a unha entidade beneficiaria por subvencións con cargo a este programa será de 67.500,00 €.\nArtigo 24. Documentación para a solicitude da subvención.\na) Declaración responsable complementaria do conxunto das subvencións solicitadas para a mesma actividade, tanto das aprobadas e/ou concedidas como das pendentes de resolución, das distintas administracións públicas competentes ou outros entes públicos ou, de ser o caso, que non solicitou nin percibiu outras axudas ou subvencións, segundo o modelo do anexo VI.\ne) Certificación de relación nominal das persoas socias traballadoras ou de traballo e do persoal asalariado fixo no ano inmediatamente anterior á data da nova incorporación, con indicación das altas e baixas no dito período (segundo o modelo do anexo III).\n1. Manter polo menos durante un período de dous anos desde a data da resolución de concesión unha forma xurídica de entre as elixibles para resultaren beneficiarias da subvención concedida, así como a actividade empresarial.\nO cumprimento desta obriga poderá ser comprobada, coa periodicidade que se considere oportuna, polo órgano competente en cada unha das fases de xestión, control e verificación.\n2. Manter o incremento do emprego fixo e do número de persoas socias traballadoras ou de traballo da cooperativa ou sociedade laboral beneficiaria da subvención, respecto á media dos últimos doce meses anteriores á incorporación dos novos socios e socias por quen se percibe a subvención polo menos durante un período de dous anos desde a data de incorporación das novas persoas socias traballadoras ou de traballo. Para os efectos do incremento do emprego non se terán en conta os traballadores e traballadoras temporais nin as persoas socias en situación de proba.\n3. No caso de subvencións por incorporación como persoa socia traballadora ou de traballo con carácter indefinido: manter a persoa pola cal se concede a subvención, como mínimo, nas mesmas condicións en que se outorgou a subvención polo menos durante dous anos desde a súa incorporación.\nNo suposto de baixa na sociedade no dito período, teñen a obriga de substituíla por outra persoa no prazo máximo de nove meses desde a data de baixa e polo período que reste ata completar os dous anos. Tanto o feito da baixa como a substitución deben ser comunicados ao órgano concedente no prazo dun mes contado desde o día en que os ditos feitos se produzan.\nEsta incorporación poderá realizarse en situación de persoa socia a proba polo máximo tempo permitido legalmente, transcorrido o cal, a relación poderá converterse en ordinaria e indefinida ou, de non ser así, incorporar con este carácter outra persoa coas características anteriormente sinaladas.\na) Para as persoas beneficiarias previstas no artigo 28.1, alíneas a), b) c) e d), e no artigo 28.2, ata 6.000,00 €.\nb) Para as persoas beneficiarias previstas no artigo 28.1, alínea e), ata 3.000,00 €.\n4. As contías referidas nos anteriores puntos en ningún caso poderán ser superiores ás que subscriba o socio ou socia en concepto de achega de capital social e cota de ingreso, ou de accións ou participacións sociais segundo o caso, pola súa incorporación. Para estes efectos unicamente se terán en conta os importes desembolsados durante o período recollido na convocatoria para a subvencionabilidade do gasto. Así mesmo, no suposto previsto no artigo 28.1.e) a contía da subvención, sumada á que, de ser o caso, percibise a persoa beneficiaria con motivo da súa incorporación como socia a tempo parcial, non poderá superar as contías establecidas no artigo 29.1.a).\nf) No suposto previsto no artigo 28.1.e), certificación do órgano de administración da cooperativa ou sociedade laboral acreditativa da situación de socio a tempo parcial á data inmediatamente anterior á de alta na seguridade social a tempo completo.\nO cumprimento desta obriga poderá ser comprobada polo órgano xestor coa periodicidade que se considere oportuna.\nConvocatoria de subvencións para o ano 2019\nConvócanse para o ano 2019 as subvencións para o fomento do emprendemento en economía social (programa Aprol-Economía social) reguladas polas bases contidas nesta orde.\n1. O prazo de presentación de solicitudes comezará a partir do día seguinte ao da publicación desta orde no Diario Oficial de Galicia e finalizará o 1 de outubro de 2019, agás que se produza o suposto de esgotamento do crédito.\nA data máxima de presentación da solicitude de pagamento e xustificación das accións subvencionadas será o 15 de novembro de 2019.\nO orzamento total das subvencións previstas nesta orde ascende a 2.068.155,00 € e a distribución inicial de créditos por programas é a que se indica, de acordo cos orzamentos xerais da Comunidade Autónoma de Galicia para o ano 2019.\nPrograma I: 1.068.155,00 € (09.40.324C.470.0).\nPrograma II: 1.000.000,00 € (09.40.324C.470.1).